b'\n_START_ARTICLE_\nAvtomobilisti\xc4\x8dna dirka Peking - Pariz 1907\n_START_PARAGRAPH_\nAvtomobilisti\xc4\x8dna dirka od Pekinga do Pariza 1907 je bila dolga okoli 16.000 km._NEWLINE_Nastala je iz izziva objavljenega v pari\xc5\xa1kem \xc4\x8dasopisu Le Matin 31. januarja 1907: \xc2\xbbKar je potrebno sedaj dokazati je, da lahko \xc4\x8dlovek in avtomobil naredita karkoli in gresta kamorkoli. Ali obstaja kdo, ki bi to poletje potoval iz Pekinga v Pariz z avtomobilom?\xc2\xab\xc2\xa0Na dirko se je prijavilo \xc5\xa1tirinajst mo\xc5\xa1tev, toda le pet jih je resni\xc4\x8dno poslalo svoje avtomobile na \xc5\xa1tart v Peking. Dirka je potekala kljub temu, da jo je komite dirke odpovedal. Edino pravilo je bilo, da prvi avtomobil v Parizu dobi nagrado veliko steklenico \xc5\xa1ampanjca Mumm. Dirka je potekala brez kakr\xc5\xa1ne koli pomo\xc4\x8di skozi predele, kjer ni bilo niti cest niti zemljevidov. Za potrebe dirke so kamele otovorjene z gorivom krenile iz Pekinga in ob progi so postavili za\xc4\x8dasne \xc4\x8drpalke za tekmovalce. Dirka je potekala ob \xc5\xbeicah telegrafa, zato je bila zelo dobro pokrita s strani \xc4\x8dasopisov. Vsak avtomobil je imel kot potnika novinarja, ki je stalno po\xc5\xa1iljal poro\xc4\x8dila po telegrafu. _NEWLINE_V tistem \xc4\x8dasu so bili avtomobili \xc5\xa1e razmeroma novi, v odro\xc4\x8dnih delih Azije, po katerih je potekala dirka, jih sploh \xc5\xa1e niso poznali. Poti med Pekingom in Bajkalskim jezerom do takrat sploh \xc5\xa1e ni nih\xc4\x8de posku\xc5\xa1al prepeljati z avtomobilom. Zmagal je Italijan Scipione Borghese iz znane dru\xc5\xbeine Borghese, ki ga je spremljal novinar Luigi Barzini starej\xc5\xa1i. Med Moskvo in Sankt Peterburgom je celo lahko naredil ovinek in se udele\xc5\xbeil ve\xc4\x8derje z mo\xc5\xa1tvom, nato pa se je vrnil proti Moskvi nazaj na progo. Sprva dogodek sploh ni bil mi\xc5\xa1ljen kot dirka, toda kmalu je to postal predvsem zaradi tehni\xc4\x8dne superiornosti italijanskega dirkalnika Itala (7.433 cm\xc2\xb3 in 35/45 KM). _NEWLINE_Drugo mesto je osvojil Charles Goddard s Spykerjem, ki je bil v denarnih te\xc5\xbeavah, tako da si je dobil gorivo od ostalih, dirkalnik za dirko pa si je sposodil. Ob koncu dirke je bil celo aretiran zaradi prevare. Ostali dirkalniki pa so imeli neprimerno ve\xc4\x8dje te\xc5\xbeave pri prebijanju \xc4\x8dez blato, pesek in mostove, ki niso bili zgrajeni za avtomobile. Avtocikel Contal je obti\xc4\x8dal v jarku v pu\xc5\xa1\xc4\x8davi Gobi, posadko so re\xc5\xa1ili doma\xc4\x8dini, avtomobil pa je ostal tam. Leta 1908 je Barzini objavil knjigo z iz\xc4\x8drpnim poro\xc4\x8dilom o dirki opremljeno s stotinami slik.'